**ИМПЛИКАЦИЈЕ ОДЛУКА, МЕХАНИЗАМА ОДЛУЧИВАЊА И ФУНКЦИОНИСАЊА ЕУ НА БиХ**

**мр Стеван Дакић**

Европски дефендологија центар Бања Лука

*E-mail: dakicstevan@yahoo.com*

**мр Предраг Обреновић**

Европски дефендологија центар Бања Лука

*E-mail: predragobrenovic@yahoo.com*

***Апстракт:*** *У раду се говори о последицама донијетих одлука, механизама одлучивања и функционисања органа Европске Уније, а посебно о могућим штетним последицама на Босну и Херцеговину по чланству у ову регионалну организацију. Ово је један од покушаја, надам се не и безуспјешан као многи раније, приказивања и стварања слике о могућим, превасходно, штетним последицама по БиХ донијетих одлука и механизмима одлучивања у ЕУ у контексту механизама одлучивања у Босни и Херцеговини, а превасходно оне који би били у супротности са интересима конститутивних народа у БиХ. Основно је питање да ли ћемо моћи одговорити сложеним захтјевима и механизмима одлучивања у ЕУ, обзиром на још сложеније у БиХ.*

***Кључне ријечи:*** *Европска Унија, механизми одлучивања, функционисање ЕУ*

***Keywords:*** *European Union, decision mechanisms, functioning of the EU administration*

***Abstract:*** *This article topic are consequences of the decisions made, decision making mechanisms and functioning of the EU administration, and especially possible harmful consequences to Bosnia and Herzegovina after gaining membership of this regional organization. This is one of the attempts, hopefully not the futile one like many before, of creating and presenting image about possible, mainly, harmful consequences of decisions that had been made and decision making mechanisms in EU in context of decision making mechanisms in Bosnia and Herzegovina, and priory those that would have been in contradiction with interests of constitutional nations in B&H. Essential is the issue if we are going to be capable to address complex challenges and mechanisms of decision making in EU, considering more complex ones in B&H.*

**УВОД**

У досадашњој теорији и пракси када се говори о Европској Унији (ЕУ) увјек се говори у суперлативу, односно, о позитивним импликацијама које се дешавају када једна држава постане пуноправна чланица. Зато, као полазну хипотезу, за израду овог рада узели смо већ усвојене одлуке те механизме одлучивања и функционисања ЕУ, за које сматрамо да могу имати штетан почетни утицај на већи дио друштвеног живота у БиХ, те да ће бити маргинализован утицај БиХ као мале земље на доношење одлука и функционисање ЕУ, што указује на потребу озбиљних предприпрема и припрема БиХ за период будућег чланства у ЕУ.

Посебна пажња у овом раду ће бити усмјерена према могућим негативним последицама у процесу одлучивања и функционисања које доноси чланство у ЕУ, са освртом на шире последице тих негативности.

Другим ријечима, у контексту чланства БиХ у ЕУ овај рад ће понудити приказ дијела процедура доношења одлука на нивоу ЕУ, те примарно могуће негативности које би се могле одразити на БиХ услед неприпремљености, наших унутрашњих слабости и једноставно могућности да не будемо могли испуњавати преузете обавезе због сложености механизама одлучивања и функционисања у БиХ.

Механизми одлучивања и функционисања ЕУ су од посебног значаја за БиХ из разлога и потребе истраживања овог проблема како би се предупредиле или смањиле могуће штетне последице пуноправног чланства БиХ у ЕУ, јер постоји бојазан да ли ћемо уопште моћи одговорити овим обавезама, а за нас и изазовима, обзиром да и сами у БиХ имамо изузетно пуно проблема код доношења одлука, одлучивања и функционисања, било законодавне или органа извршне и судске власти.

Ако буде добро, лако ће се народи БиХ навићи на њега, али ако укупно стање буде горе од садашњег онда ће значити да је академска заједница саодговорна са политичким елитама зато што није имала превизију и визију нашег добра или зла у ЕУ.

**Одлучивање у Савјету министара ЕУ према актуелном Уговору из Лисабона**

Анализирајући процесе доношења одлука на ниво ЕУ, закључујемо да се већина одлука доноси поступком саодлучивања између Европског парламента и Савјета министара Европске уније у којима ће БиХ, када постане чланица, имати своје представнике. Такође, посебно значајну улогу око предлагања и правних иницијатива има Комисија ЕУ, која постоји као извршни орган да би независно заступала ЕУ. Комисија ЕУ проводи политике ЕУ, обезбјеђује извршење буџета, управља програмима ЕУ, представља ЕУ у међународним односима и контролише примјену уговора на прописан начин.

Савјет министара Европске уније је до сада био централни законодавни орган у веома сложеном процесу доношења одлука у оквиру ове регионалне организације, сада већ правног лица, скоро супердржаве конфедерално-федералног типа. Процес одлучивања на нивоу ЕУ се развио од једногласног одлучивања који је са интегративним процесима унутар ЕУ у већини случајева замијењен одлучивањем квалификованом већином (енергетика, политика азила, имиграције, правосудна сарадња у грађанским стварима, култура, и др. Истовремено, потребна квалификована већина за доношење већине одлука се Уговором из Лисабона приближила простој већини, што представља суштинску промјену у начину одлучивања у ЕУ.

Наиме, Уговор из Лисабона има суштинске промјене у начину гласања у Савету министара ЕУ у већем броју области у којима се одлучује или ће се одлучивати већински по општем правилу да ће Савјет министара ЕУ одлучивати квалификованом већином, осим уколико Уговором није прописано другачије, као нпр. у областима пореза и одбране, гдје се одлуке и даље доносе једногласно.

Поред повећања броја области у којима се одлучује већински, значајно се промијенила и квалификована већина неопходна за доношење одлука јер Уговором се прописује да ће квалификована већина бити дефинисана као најмање 55% држава чланица Савјета министара ЕУ, укључујући бар 15 од њих и државе чланице које имају бар 65% популације Уније“. Када анализирамо, видимо да се квалификована већина од 55% чланова Савјета приближила простој већини, с тим да постоје два услова за примјену такве већине, а први је да одлуку морају подржати државе које имају бар 65% популације ЕУ свих држава чланица и њиме се штите интереси „великих“ држава и онемогућују коалиције „малих“ држава, док се са друге стране интереси „малих“ држава штите условом да се неће сматрати да је квалификована већина остварена, уколико бар четири државе не буду против одређене одлуке, чиме се онемогућава великим државама да блокирају одређену одлуку без обзира што имају 35% популације ЕУ. Протокол 9., уз консолидовану верзију Уговора о Европској унији и Уговора о функционисању Европске уније предвиђа да када предлагач одлука Савјету министара ЕУ није Комисија или Високи представник ЕУ, квалификовану већину чини 72% држава чланица које представљају најмање 65% становништва ЕУ[[1]](#footnote-2).

Такође, Протокол 9 предвиђа и могућност мијењања одредби о гласању Савјета и то консензусом држава чланица, чиме је до 01.11.2014.године, а можда и до 01.04.2017.године остављена могућност да се државе чланице ЕУ договоре да ли описано одлучивање у Савету министара ЕУ најбоље одговара њиховим интересима и да ли је могуће договорити ефикаснији модел [Гасми, 2010: 342-357].

Узимајући у обзир све проблеме који се могу јавити код реализације донесених одлука, у пракси се настоји да већина одлука буде донесена консензусом или компромисом јер се настоје избјећи ситуације у којима би већина држава мањини наметала рјешења, што би дугорочно могло довести до несугласица и незадовољства унутар ЕУ, па и дезинтегративних процеса.

Уговор из Лисабона повећава утицај Парламента и Комисије у односу на Савета министара ЕУ, а требао би повећати ефикасности система одлучивања у оквиру Европске уније, донијети значајнију улогу европских странака и група грађана наспрам бирократије, итд, али је то све далеко од могућности које пружа непосредна демократија.

**Добре стране чланства у ЕУ**

Бројна истраживања јавног мњења у БиХ говоре да би овог момента огромна већина грађана БиХ, дакле у оба ентитета, гласала за улазак БиХ у Европску Унију.

Као могућу позитивну страну евентуалног чланства БиХ у ЕУ грађани најчешће помињу заједничко европско тржиште рада на којем би радници из БиХ могли конкурисати, обзиром да се годишње просјечно отвара 30 милиона нових радних мјеста, иако су свјесни да је квалификациона структура наших радника прилично лоша и неприлагођена за европско тржиште радне снаге.

Као друга позитивна ствар може се рећи да би БиХ добијала годишњу квоту средстава из ЕУ фондова, а са друге стране би била привлачнија страним улагачима јер уласком у ЕУ као равноправна чланица, БиХ тржиште би постало још привлачније, сигурније и приступачније. БиХ би по економским показатељима била најсиромашнија држава ЕУ, али са друге стране располаже људским ресурсима, простором и природним богатствима, малим просторним изласком на Јадранско море, има повољан геополитички положај и најкраћи копнени пут земаља централне и дијела источне Европе до Јадранског мора, те ниво за сада непроцијењених природних богатства и енергетских потенцијала који су добра претпоставка за стварање богатства БиХ грађана. Да би се искористили ови потенцијали потребан је капитал, савремена технологија коју посједују земље ЕУ, али се од БиХ тражи да има савремено образован менаџмент који би кроз организацију БиХ друштва искористио једном пружену историјску шансу.

ЕУ је успостављена с намјером да се велике европске силе које су међусобно ратовале вјековима никада више оружано не сукобе, дакле ЕУ осигурава мир и за зараћене и посвађане народе у БиХ, што би можда и била највећа предност од чланства у ЕУ.

Чланством БиХ у ЕУ, сви предуслови за стварање бољег и богатијег живота у БиХ биће на вишем нивоу него сада, обзиром на расположиве потенцијале и могућности. Укључивањем у јединствено европско тржиште са слободним протоком капитала, технологије и радне снаге, зауставиће се тренд релативног заостајања БиХ. БиХ има велике потенцијале, али до сада није успјела конкурисати на европском и свјетском тржишту јер нема почетни капитал којим би потенцијале ставила у функцију, а тај почетни капитал нуди јој ЕУ и сада зависи да ли ће БиХ менаџмент и политичари ове могућности искористити на прави начин.

Многи стручњаци сматрају да је ЕУ рјешење за све БиХ проблеме, те да ће управо у Европској Унији БиХ развити свој потпуни потенцијал, јер иако је БиХ мала земља, она много тога може понудити.

Превелика очекивања народа и политичара од чланства у ЕУ могу исто тако довести до још већих разочарења, уколико се не изврше адекватне предприпреме и припреме БиХ за чланство у овако озбиљној и сложеној организацији.

БиХ мора предузети кораке на јаснијем профилисању својих интереса како би што ефектније заступала своје интересе на нивоу ЕУ, јер је сасвим извјесно да у овом свијету глобализације може остварити боље интересе преко ЕУ, него да остане самостална и изван ове регионалне организације.

Формално посматрано БиХ би уласком преко своји представника у институцијама ЕУ могла активно утицати на процесе доношења одлука на креирање одлука, штитећи и заступајући своје интересе.

Такође, формално посматрано, БиХ ће, као и друге државе чланице ЕУ, имати у Европској Комисији свог представника задуженог за неку област јавних политика ЕУ. БиХ ће у случају гласања квалификованом већином, што је једини спорни моменат у процесу одлучивања на нивоу, у Савјету министара ЕУ и Европском савјету имати пропорционално гласова скоро као Хрватска, Словачка, Литванија и Ирска, или у најгорем случају мање за један од њих, тј. шест, што зависи од резултата пописа и броја пописаних становника у БиХ.

Након ратификације приступног уговора и уласка у ЕУ, а у зависности од резултата пописа, БиХ ће на општим изборима бирати својих не мање од 10 парламентараца у Европски парламент. Иначе, број парламентараца у Европском парламенту није дугорочно чврсто одређен и могао би се мијењати, као и број парламентараца свих других држава чланица ЕУ о чему пред сваке изборе одлучује Европски парламент, стим да је број парламентараца према Лисабонском уговору фиксиран на 751 и предсједника Парламента ЕУ.

На изборима за Европски парламент примјењује се принцип „опадајуће пропорционалности“ при избору посланика, чија се суштина састоји у томе да државе са мање становника има утјешну већу релативну заступљеност, тако да велике државе један посланик пропорционално представља скоро дупло више становника од БиХ посланика и посланика малих држава.

БиХ ће имати по једног судију у Европском суду правде, Општем суду и Ревизорском суду. У скупштини Европске централне банке БиХ ће је представљати гувернер Централне банке БиХ, који ће након уласка у *еврозону* постати и бити члан Савјета гувернера у оквиру Европске централне банке. БиХ ће на министарском нивоу бити представљена у Управном савјету гувернера Европске инвестиционе банке. Током преговора о пријему у ЕУ биће одређен број представника БиХ у Економском и социјалном одбору и Одбору регија као савјетодавним тијелима ЕУ-а, који се бирају на четверогодишњи мандат.

Евидентно је да ће, са чланством у ЕУ, БиХ бити заступљена у свим органима и тијелима ЕУ, само је питање колико ће тај члан имати снагу утицаја на одлучивање, обзиром да ће БиХ бити најсиромашнија земља ЕУ.

Такође, са друге стране биће неопходне озбиљније измјене Устава и низа закона на нивоу БиХ и ентитета како би се побољшала ефикасност и контрола органа и институција на вези са ЕУ, што је скоро немогућа мисија када се погледа у историјат промјене прописа у БиХ, а посебно у дијелу евентуалних нових преноса надлежности на БиХ и ЕУ.

**Могуће штетне последице по БиХ у процесу чланства у ЕУ**

Потпуно је јасно да БиХ не може ни у даљој будућности испунити четири основна критеријума или услова из Копенхагена за чланство у ЕУ, који су дефинисани 1993.године, а то су, прије свега, ***политички*** који подразумијевају стабилне институције које гарантују демократију, владавину права, поштовање људских права, поштовање и заштиту права мањина, затим ***економски*** којима се тражи постојање функционалне тржишне економије и њена способност да се носи са изазовима конкуренције и маркетиншких стратегија у ЕУ, критеријум тзв. ***„community acquies“***, који тражи од кандидата за чланство у ЕУ способност да преузме обавезе чланства (усклађивање важећег законодавства са правом ЕУ), укључујући и посвећеност циљевима политичке, економске и монетарне уније, и на крају **„капацитет интеграције ЕУ“**, односно способност саме Уније да прихвати нову чланицу, а да при том задржи подстицај европској интеграцији [Гасми, 2010: 342-357].

БиХ би морала прије уласка испунити прва три услова, а прије свега постићи унутрашњи консензус за наступ према ЕУ, иначе БиХ ће са чланством постати „жртвено пиле“ у бари пуној крокодила, са најцрњим сценаријем за распродају природних, материјалних и људских ресурса. Посебна се пажња мора посветити лобирању и наступу иза сцене како би се могли профилисати и лобирати ставови од интереса за БиХ, што захтијева доношење закона о лобирању сличних оном у САД и Пољској, те квалитативно оспособљавање и припремање менаџмента који би радио у ЕУ и са ЕУ. Поставља се питање да ли БиХ има уопште способности и потенцијала да формира централни Тим и 35 тимова за преговарање по поглављима за придруживање и чланство, обзиром да нема унутрашњи консензус о јединственим ставовима по било којој области, те на различито профилисане интересе народа у БиХ. Овакав став најбоље потврђује пресуда Сејдић-Финци, војна имовина и др. колико је сложен процес договарања, преговарања, одлучивања, а да не говоримо о техничкој реализацији већ донесених одлука у БиХ.

Лисабонским уговором радикално се мијењају односи у ЕУ на тај начин што у стварности велики народи и државе ће прегласавати мале народе и државе чланице ЕУ, а не како је то формално записано по слову Уговора. Када се анализира структура и начин одлучивања у институцијама ЕУ долази се до закључка да је то прилично бирократизована структура са слабом перспективом за развој непосредне демократије и са претјераном моћи Европске комисије и Савјета министара ЕУ. Лисабонским Уговором избјегнуто је референдумско изјашњавање грађана држава чланица ЕУ о новом Уставу, јер је претходно доживјело неуспјех у Француској и Холандији, али је исти на мала врата прошао у парламентима држава чланица, гдје су коришћени методи лобирања, „завртања руку“ и уцјењивања од стране великих држава. Евидентно је да БиХ није осопособљена да пређе прву степеницу ЕУ као правна држава у којој се свакоме појединцу може ефикасно и праведно судити (случајеви корупције, ратних злочина, убиства са политичком позадином – од случаја Кољевић и др.), да БиХ нема представу, усаглашене погледе, циљеве на ЕУ, као и политичку културу која подразумијева и преузимање одговорности, о чему се могу навести бројни примјери из досадашњег функционисања БиХ. Затим, БиХ нема План развоја привреде, превасходно у погледу орјентације гранског развоја, да БиХ има уништено школство и да не може произвести комплетне кадрове за глобалну привреду, те да нема довољно улагања у развој и научно-истраживачки рад, што је посљедица политике влада у БиХ које недовољно улажу у образовање и памет. БиХ није створила атмосферу за креативно рјешавање проблема путем дијалога са цивилним друштвом, прије свега због врло ниског нивоа политичке културе, што би била озбиљна пријетња рјешавању изазова које доноси чланство у ЕУ.

Тако низак ниво политичке културе са порастом очекујућих почетних конфликата у друштву, дужничке кризе или очекујућих других негативних појава, а посебно социјалних, могући су сукоби ширих размјера, укључујући и ратне (примјер Грчке државе, која је на ивици социјалне револуције и грађанског рата). Као прелазно рјешење Грчка влада се упустила у нова задуживања, распродају природног богатства, стављање сопствене територије под хипотеку и др., што је могући извјесни очекујући сценарио и за БиХ.

Већина народа Европе се учланила у ЕУ са циљем и надом у перспективну будућност, док противници уласка у Европску унију - евроскептици, углавном поред поменутих наводе бројне аргументе против чланства. Када се анализирају и логички посматрају ти аргументи морају бити детаљних мултидисциплинарних детаљних анализа и процјена.

Аутори рада су дошли до следећих аргумената који би могли имати штетне последице по БиХ и бити опредјељујући фактор за преиспитивање потребе чланства БиХ у ЕУ, и то:

* Као и све друге чланице ЕУ, БиХ ће предати већи дио суверенитета и управљања на органе ЕУ, посебно у области законодавства гдје ће се морати преузети око 80% закона ЕУ који су хијерархијски посматрано изнад националних, и државе у тим областима губе могућности даљње законске регулативе. БиХ овог тренутка има превише унутрашњих проблема, јер у БиХ је све спорно, чак и оно што је у цијелом свијету неспорно и по правилу буде праћено са три или више контекстуалних истина. Унутар БиХ постоји стални сукоб око предаје или отимања суверених надлежности, око непоштовања државе или ентитета и др. БиХ ће у оваквом систему и процесу одлучивања и функционисања ЕУ бити прогутана као канцерогена материја коју, по мишљењу неких, ЕУ треба да оздрави са својим политикама у бројним областима друштвеног живота, што је мало вјероватно, познајући систем живљења, владања и функционисања у БиХ. ЕУ не познаје право референдума и не постоји могућност да се закони и прописи мијењају референдумом, па и они који имају крајње штетан утицај по неку од области живота и рада у БиХ. Противници чланства у ЕУ на првом мјесту наводе да ће се у блиској будућности изгубити национални суверенитети, те да ће ЕУ преузети све ингеренције и имати одлике суверене државе (устав, териториј, становништво/грађане, спољне границе, валуту, предсједника, министра иностраних послова, заставу, химну, државни празник и др.). Са оваквим надлежностима и још неким које требају бити пренесене на ЕУ, као нпр. у области одбране и др., ЕУ ће постати федерална држава са широким централним овлаштењима, док ће земље чланице постати регије или провинције. У крајњем, све међународне уговоре са другим државама ће склапати ЕУ, а не земље чланице, што показује да се међународни суверенитет држава чланица скоро у цјелости преноси на ЕУ. „Влацлав Клаус је мишљења да је највећа историјска грешка Чешке Републике чланство у ЕУ и да је државу требало прво уредити како би могла бити равноправни члан великог европског тржишта и друштва. Такође, према Клаусу израз уставни уговор је непрецизан и привремени уговор између садашњих суверених држава и као такав ће остати док не буде потврђен у парламентима земаља чланица, када ће тај документ постати прави устав“[[2]](#footnote-3).
* Према уставном уговору о ЕУ, већу моћ гласања имају државе с већом популацијом и у органима ЕУ ће бити више већинских одлука, него оних које се заснивају на једногласном одлучивању или консензусу, што је неповољно по мале земље. То значи да ће изабрани представници БиХ имати мало или нимало утицаја на одлучивање у ЕУ.
* Такође, ЕУ има демократске недостатке непосредне демократије јер не постоје границе подјеле ингеренција између законодавне, извршне и судске власти. Законе ЕУ доноси Савјет министара ЕУ као орган извршне власти, а не Парламент који би требао бити носилац законодавне власти. ЕУ има централизовану управу без праве контроле парламента, народа и држава чланица, који су без утицаја на одлуке истих, или боље речено они представљају бирократизовану однарођену структуру са око 40.000 бирократа.
* Доминација значаја извршних тијела у односу на Парламент огледа се кроз систем владања, доношења закона и одлука који се доносе на нивоу ЕУ, а која је довела је до високог степен корупције у институцијама ЕУ, о чему се све више пише и говори у садашњим временима и условима недостатка новца, те која може у овим кризним временима довести до бројних конфликата између чланица ЕУ.
* Правне регулативе ЕУ су прекобројне и проводе се са циљем хармонизације како би нестале разлике између држава чланица, па се тако врло често измишљају и уређују прописи према разним лобистичким групацијама, о чему има пуно натписа у штампи. ЕУ има више од сто хиљада прописа из различитих друштвених области за које је надлежна, с тим да се број повећава годишње за 5.000 нових, које је веома тешко пратити и проводити. Ти сви прописи су пуни ограничења и сложених захтјева штетних по мале и безначајне чланице ЕУ, а које могу испуњавати само велике државе са школованим менаџментом и снажним економијама, као што је Њемачка.
* Улазак у ЕУ донијеће потребу мијењања институција политичког система, како би се прилагодиле чланству у ЕУ, да би могле пратити рад свих институција ЕУ и учествовати у раду бројних одбора и радних тијела Савјета министара ЕУ. БиХ Парламент тренутно нема потребне капацитете за квалитетно испуњавање свих предвиђених обавеза у оквиру политичког система ЕУ, тј. структура парламентарних одбора и комисија није усклађена са потребама чланства у ЕУ. Такође, треба донијети законе којим ће се уредити односи између Предсједништва БиХ, Парламента БиХ, Савјета министара БиХ и ентитета везано за европска питања, а који би регулисали питања ефикасне координације, договарања, одлучивања на опште задовољство свих у БиХ. Потребна је промјена филозофије размишљања и дјеловања у БиХ у односу према ЕУ како бисмо успјешно могли активно учествовати у раду органа ЕУ, профилисању и остваривању интереса БиХ.
* Чланство у ЕУ ће тражити од БиХ ефикасну унутрашњу координацију и консензус на бази интереса јер би се у супротном могло догодити да често немамо јединствених ставова и мишљења о кључним стварима од интереса за БиХ због минималног размимоилажења у ставовима, што је по до садашњој пракси потпуно извјесан учестали сценарио.
* Што се тиче економије, ако се анализира закономјерност искустава новопримљених чланица у ЕУ закључује се да су све имале пораст увоза, пораст трговинског дефицита, смањење царинских прихода, пораст трошкова прилагођавања привреде повећаној конкуренцији ЕУ, енормно повећање задужења привреде и државе, пропаст националних компанија и др. Такође, статистички подаци говоре да се број незапослених рапидно повећавао у почетној фази након пуноправног чланства. У већини новопримљених чланица бруто-национални производ је повећан, али се структура потрошње БНП негативно одразила на најшире слојеве становништва тих чланица, мултинационалне компаније су скоро по правилу профит односиле у матичне државе, индекс среће становништва се погоршао и др.
* БиХ је рурална земља, а познато је да је систем подршке пољопривреди ЕУ јако неповољан за сиромашне и неразвијене земље и да од помоћи имају користи само богате земље, јер се стимулисање врши по процијењеној корпи потрошачког базена. Овај процес би могао довести до расељавања БиХ и до одласкаа радне снаге у богатије државе ЕУ, чиме би села и мањи градови у БиХ потпуно нестати или би можда били настањени неким имигрантским народима које ће моћне државе ЕУ стимулисати за долазак у БиХ.
* Прихватањем евра губи се контрола над привредом, иако у садашњем стању када Централна банка БиХ нема надлежност у вођењу емисионе политике, политике каматних стопа, навикнути смо на то стање несуверености у овој области. Државе чланице ЕУ које нису прихватиле евро имају далеко успјешније економије у овом кризном времену од оних које су прихватиле евро као валуту (таквих је 16 држава чланица ЕУ). Кризи еврозоне се и даље не види крај, због чега се све више износе ставови у политичким и научним круговима о неодрживости европске монетарне уније.
* Страни држављани би након одгодног периода могли без ограничења куповати земљиште у БиХ, што би у скорој будућности битно нарушило власничку и демографску структуру у БиХ, а самим тим би индиректно имало утицаја на изборне резултате и структуру власти у БиХ, а у крајњем би утицало директно на одлучивање у БиХ.
* Чланице ЕУ још нису успеле да одговоре на нове изазове, повезане са глобалним промјенама, и поставља се питање да ли су економски потенцијали интеграција исцрпљени, те да ли је ЕУ већ потрошила своју будућност, како је то изјавио предсједник Кине. Ако ЕУ хоће да остане глобални партнер мораће се одлучити за бројне реформе.
* У ЕУ постоје слаби интегративни елементи између богатих, развијених држава са високим степеном демократије и новопримљених сиромашних, неразвијених и са ниским степеном демократије, тако да је тешко предвидјети будуће токове интеграција. Поставља се питање да ли је у условима бројних разлика у свим областима друштвеног живота (економске, религијске, културолошке, политичке и др.) могуће изградити европски идентитет или ће ЕУ бити прост збир грађана, које су перспективе и да ли је ЕУ као таква дугорочно одржива. Да ли је интерес великих једини и главни интегративни фактор ЕУ и како у мноштву њихових интереса профилисати интересе БиХ, ентитета и народа БиХ.
* Генерално посматрано у краткорочном и средњерочном периоду већина новопримљених чланица ЕУ је имала више штете него користи од чланства.

**ЗАКЉУЧАК**

Чланство БиХ у ЕУ је неминовност јер ту припадамо географски, економски и културолошки што су основни предуслови за припадност тој регионалној организацији. Догматски прихваћене добре стране чланства у ЕУ ће бити најбољи тренутни сан или опијум за ове народе на Балкану, али морају се узети у обзир негативне конотације чланства у ЕУ, поготово са становишта предупређивања тих негативности.

Превелика очекивања народа и политичара од чланства у ЕУ могу исто тако довести до још већег разочарења, уколико се не изврше адекватне предприпреме и припреме БиХ у свим областима друштвеног живота за чланство у овако озбиљној и сложеној организацији. Највећа непознаница ЕУ је у шта ће се процес европских интеграција коначно претворити, тј. како ће изгледати идентитет ЕУ и да ли ће бити по мјери свих европских народа чланица ЕУ.

Актуелни процес европских интеграција и проширења ће имати највећи значај што ће тренутно или можда трајно имати позитивне ефекте на стабилизацију односа, јачања сарадње и повезивања некада супростављених страна на простору бивше Југославије и Западног Балкана.

Неспорно је да ће БиХ пренијети највећи дио суверенитета на ЕУ, да ће у оваквом систему одлучивања ће изабрани представници БиХ имати мало или нимало утицаја на доношење одлука и процес одлучивања у органима ЕУ. На економске токове, за шта смо посебно заинтересовани, БиХ неће имати скоро никаквог утицаја. Апсолутни економски показатељи можда ће имати тенденцију пораста, али ће релативни показатељи имати негативни салдо тако да ће стандард и домаћа потрошња бити смањени због изношења профита у матичне државе мултинационалних компанија. БиХ нема изграђен сопствени национални-наднационални идентитет тако да исти неће битније утицати на формирање могућег европског идентитета, јер већина држава ЕУ припаднике народа БиХ сматра само „јужњацима“. Наша слабост спорости у доношењу одлука би могао бити највећи проблем код заузимања јединствених ставова у ситуацијама када морамо или требамо давати ставове или мишљења о прописима који се доносе на нивоу ЕУ. Ово ће захтијевати висок ниво и ефикасност координације између ентитета и народа у БиХ.

Генерално посматрано према анализама показатеља новопримљених држава чланица ЕУ у краткорочном и средњерочном периоду БиХ ће имати више штете него користи од чланства у ЕУ.

**ЛИТЕРАТУРА**

1. Гасми, Г. [2010]. Право и основи права ЕУ. Београд: Универзитет Сингидунум.
2. Чавошки, А. [2009]. Проширење Европске уније у светлу Уговора из Лисабона, Проширење Европске уније на Западни Балкан. Београд: Центар за унапређивање правних студија, <http://cups.rs/wp-content/uploads/2010/03/Pravo-Evropske-unije-iz-perspektive-domacih-autora.pdf>
3. Consolidated version of the Treaty on European Union, Official Journal of the EuropeanUnion C 83/17, 30.3.2010, <http://eurex.europa.eu/LexUriServ/LexUriServ.do?uri=OJ:C:2010:083:FULL:EN:PDF>
4. C. Dustmann, M. Casanova, M. Fertig, I. Preston, C.M. Schmidt, „The impact of EU enlargement on migration flows,“ Home Office Online Report 25/03, [http://rds.homeoffice.gov.uk/rds/pdfs2/rdsolr2503.pdf 20. septembar 2010](http://rds.homeoffice.gov.uk/rds/pdfs2/rdsolr2503.pdf%2020.%20septembar%202010).
5. Лопандић, Д. [2008]. “Реформа Европске уније, Западни балкан и Србија, Закаснела интеграција”,2008,
6. “G. Avery, A. Faber, A. Schmidt”, “Enlarging the European Union: Effects on the new memberstates and the EU,” Trans European Policy Studies Association, Brussels, 2009, <http://www.um.edu.mt/__data/assets/pdf_file/0017/71054/Enlarging_the_European_Union.pdf>
7. H. Grabbe, „Profiting from EU Enlargement“, Centre for European Union Publications, [http://www.cer.org.uk/pdf/p254\_enlargement.pdf 10. septembar. 2010.](http://www.cer.org.uk/pdf/p254_enlargement.pdf%2010.%20septembar.%202010.ж)
8. <http://www.europa.eu>
9. <http://europa.eu.int/eur-lex/lex/en/treaties/index.htm>
10. http://europa.eu.int/institutions/index\_en.htm
11. http://europa.eu.int/comm/enlargement/
12. http://eiop.or.at/
13. www.fedtrust.co.uk
14. [www.seio.sr.gov.yu](http://www.seio.sr.gov.yu)
15. http://www.iue.it
16. www.delscg.cec.eu.int
17. www.dgap.org
18. www.europarl.europa.eu
19. [www.eca.europa.eu](http://www.eca.europa.eu)

1. Consolidated versions of the Treaty on European Union and the Treaty on the Functioning of the

   European Union, art. 16. Доступно на: http://www.consilium.europa.eu/uedocs/cmsUpload/

   st06655.en08.doc [↑](#footnote-ref-2)
2. Најпознатији евроскептик је бивши Чешки предсједник Влацлав Клаус http://europa.eu.int/comm/enlargement/ [↑](#footnote-ref-3)